TV Pendidikan

Sejarah

TV Pendidikan telah dilancarkan rasminya pada 19 Jun 1972 oleh Perdana Menteri Malaysia Kedua, Tun Abdul Razak. Ia diperluaskan ke Sabah dan Sarawak pada 30 Ogos 1976. Pada April 1998, Menteri Penerangan ketika itu, Datuk Seri Mohamed Rahmat (kini Allahyarham) mengumumkan penswastaan TV Pendidikan.
Sebelum ia bersepadu dengan TV9, TV Pendidikan telah bersiaran di Astro saluran 13 dan kedua-dua stesen televisyen terrestrial Malaysia TV1 dan TV2. Sejak TV Pendidikan bersiaran hanya pada setengah hari, masa siaran lain telah diambil alih oleh Astro pada 17 Januari 2000. Oleh kerana Astro tidak membaharui kontrak dengan TV Pendidikan pada 31 Disember 2006, Saluran 13 yang menyiarkan TV Pendidikan kini ditukar dengan NHK World yang kemudiannya dipindahkan ke saluran 963 dan sekarang saluran 398. TV Pendidikan kembali disiarkan di saluran percuma pada 3 Januari 2007, tetapi disiarkan di saluran swasta, TV9 sehingga ia berakhir pada 31 Disember 2008.

RTM (TV1 dan TV2; 1972-1999)

TV Pendidikan bersiaran di RTM TV1 dan RTM TV2 selama 27 tahun, dari 1972 hingga 1999. Pada Mac 1994, siaran awal pagi bermula di TV1 dan TV Pendidikan bersiaran sepenuhnya di TV2.
TV Pendidikan disiarkan dalam dua sesi iaitu 7:20 pagi hingga 1:00 tengahari, dan sesi keduanya pada 2:00 hingga 5:00 petang.
Pada tahun 1995, siaran TV Pendidikan berakhir pada 4:00 petang dan dua tahun kemudian, 3:00 petang. Pada Januari 2000, setelah TV2 menamatkan TV Pendidikan, TV2 mula bersiaran awal pada hari Isnin hingga Khamis.

Astro (2000-2006)

Apabila TV Pendidikan bermula di Astro pada 3 Januari 2000, Saluran 28 menyiarkan dua rangkaian seperti TV Pendidikan disiarkan dari Isnin hingga Khamis 9.00 pagi hingga 5.00 petang manakala Animal Planet menyiarkan keseluruhan masanya. Pada tahun 2002, Animal Planet dijadikan saluran sepenuh masa di saluran 51, yang kemudiannya berpindah ke saluran 556 pada 1 Oktober 2007.
TV Pendidikan berpindah ke Saluran 13 pada tahun 2002 di mana mereka menyiarkan dua rangkaian, iaitu TV Pendidikan dan TechTV, sebuah saluran yang menyiarkan berita dan rancangan tentang komputer, teknologi dan internet. TV Pendidikan bersiaran Isnin hingga Khamis dari 9.00 pagi hingga 5.00 petang pada waktu sekolah sahaja, manakala TechTV menyiarkan keseluruhan masanya. Sejak TechTV tamat, Astro menyiarkan episod lama TechTV berulangan sehingga Astro telah mencapai persefahaman dengan G4techTV untuk membeli siri televisyennya seperti Attack of the Show, X-Play dan lagi dan kemudian siar semula secara tempatan, tanpa sebarang logo saluran dan hanya menyiarkan promosi rancangan Astro ketika di antara rancangan.
Sejak 1hb Mac 2006, semua rancangan G4 telah disiarkan di Astro TVIQ, saluran pendidikan Astro. Saluran 13 menyiarkan rancangan-rancangan pendidikan. Kini, Astro tidak lagi menyiarkan rancangan-rancangan G4. Saluran 13 telah diberhentikan pada 1 Februari 2007.

TV9 (2007-2008)

Ketika bersiaran di TV9 pada 3 Januari 2007 hingga 31 Disember 2008, TV Pendidikan bersiaran dari 8:00 pagi hingga 12:00 tengah hari setiap Isnin hingga Khamis termasuk cuti sekolah. Kemudianya, TV Pendidikan meletakkan sebuah logo kekal di kiri atas skrin, dan disiarkan terus dengan logo TV9 di kanan atas hanya semasa rancangan 4 jamnya, kecuali semasa rehat pendek antara rancangannya. Rancangan disiarkan dengan cara berbeza iaitu minggu pertama merupakan siaran pertama, dan minggu kedua ialah siaran ulangan.
TV Pendidikan telah ditamatkan pada 31 Disember 2008 dan digantikan dengan laman sesawang EDUWEBTV.

Kritikan

Walaupun TV Pendidikan memberi banyak manfaat untuk pelajar yang ingin bantuan dalam pelajaran mereka, stesen ini juga menyiarkan dokumentari terbitan Filem Negara Malaysia dan rancangan-rancangannya. Mereka juga jarang menerbitkan rancangan baru. Bagaimanapun, TV Pendidikan tidak menyiarkan iklan pada waktu rehat rancangan yang disiarkan, sebaliknya iklan hanya disiarkan selepas tamat rancangan. Kebanyakan iklan yang disiarkan di TVP ialah iklan-iklan dari agensi kerajaan termasuk Kementerian Kesihatan Malaysia.

Alumni terkenal

Alumni terkenal TV Pendidikan ialah Zul Huzaimy, Siti Elizad, Amirul Hakim Lokman, Amyra Rosli dan Salawati Sulaiman. Zul, Elizad dan Amyra kini menjadi pelakon sepenuh masa, manakala Amirul Hakim kini berkhidmat sebagai penyampai berita dan wartawan di TV3.